Na temelju članka 18. stavka 1. Zakona o proračunu („Narodne novine“ broj 144/21) i članka 30. Statuta Općine Kloštar Podravski („Službeni glasnik Koprivničko-križevačke županije“ broj 4/21), Općinsko vijeće Općine Kloštar Podravski na 14. sjednici održanoj 07. prosinca 2022. donijelo je

**O D L U K U**

**o izvršavanju Proračuna Općine Kloštar Podravski za 2023. godinu**

OPĆE ODREDBE

**Članak 1.**

Ovom se odlukom uređuju prihodi i primici te rashodi i izdaci Proračuna Općine Kloštar Podravski za 2023. godinu (u daljnjem tekstu: Proračun) te njihovo ostvarivanje odnosno izvršavanje, opseg zaduživanja i jamstva, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti općinskog načelnika Općine Kloštar Podravski (u daljnjem tekstu: općinski načelnik) te druga pitanja u vezi s izvršavanjem Proračuna.

**Članak 2.**

Proračun se donosi i izvršava u skladu s načelima jedinstva i točnosti proračuna, proračunske godine, višegodišnjeg planiranja, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

**Članak 3.**

Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

Opći dio Proračuna sastoji se od sažetka Računa prihoda i rashoda i Računa financiranja te Računa prihoda i rashoda i Računa financiranja.

Posebni dio Proračuna sastoji se od plana rashoda i izdataka Proračuna i proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

U Računu prihoda i rashoda iskazani su prihodi i rashodi prema izvorima financiranja i ekonomskoj klasifikaciji te rashodi prema funkcijskoj klasifikaciji.

Prihodi poslovanja su: prihodi od poreza, pomoći, prihodi od imovine, prihodi od upravnih i administrativnih pristojbi i naknada, prihodi po posebnim propisima, prihodi od prodaje nefinancijske imovine i ostali prihodi.

Rashodi poslovanja su: rashodi za zaposlene, materijalni rashodi, financijski rashodi, subvencije, pomoći, naknade građanima i kućanstvima na temelju osiguranja i druge naknade te ostali rashodi u skladu sa zakonom, odlukama i drugim propisima.

Rashodi za nabavu nefinancijske imovine su: rashodi za nabavu neproizvedene dugotrajne imovine, rashodi za nabavu proizvedene dugotrajne imovine, rashodi za održavanje nefinancijske imovine i rashodi za dodatna ulaganja u nefinancijsku imovinu.

U Računu financiranja iskazani su primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Obrazloženje proračuna sastoji se od obrazloženja općeg dijela proračuna koje sadrži obrazloženje prihoda i rashoda, primitaka i izdataka Proračuna i prenesenog manjka te obrazloženja posebnog dijela proračuna koje sadrži obrazloženje programa kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

Proračun je konsolidirani proračun i sadrži sve prihode i primitke te rashode i izdatke Općine i proračunskog korisnika Općine.

**Članak 4.**

Financijski plan proračunskih korisnika sastoji se od plana za proračunsku godinu i projekcija za sljedeće dvije te sadrži opći i posebni dio i obrazloženje financijskog plana.

Opći dio financijskog plana sastoji se od sažetka Računa prihoda i rashoda i Računa financiranja te Računa prihoda i rashoda i Računa financiranja.

Posebni dio financijskog plana sastoji se od plana rashoda i izdataka iskazanih po izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Obrazloženje financijskog plana sastoji se od obrazloženja općeg dijela financijskog plana i obrazloženja posebnog dijela financijskog plana.

IZVRŠAVANJE PRORAČUNA

**Članak 5.**

Sredstva se u Proračunu osiguravaju proračunskim korisnicima koji su u njegovu Posebnom dijelu određeni za nositelje sredstava raspoređenih po programima (aktivnostima i projektima) i po vrstama rashoda i izdataka.

Proračunska sredstva smiju se koristiti samo za namjene koje su iskazane u Proračunu i to do visine utvrđene u njegovom Posebnom dijelu, prema načelima štednje i racionalnog korištenja odobrenih sredstava.

Za planiranje i izvršavanje Proračuna odgovoran je općinski načelnik.

Preuzimanje i izvršavanje obveza na teret Proračuna odobrava općinski načelnik.

Odgovornost za izvršavanje Proračuna u smislu stavka 3. ovoga članka podrazumijeva odgovornost za naplatu prihoda i primitaka iz svoje nadležnosti te uplatu i evidentiranje, preuzimanje obveza, verifikaciju obveza, izdavanje naloga za plaćanje na teret sredstava Proračuna i utvrđivanje prava naplate te za izdavanje naloga za naplatu u korist sredstava Proračuna kao i za zakonito, svrhovito, učinkovito, ekonomično i djelotvorno raspolaganje sredstvima Proračuna.

**Članak 6.**

Jedinstveni upravni odjel Općine Kloštar Podravski izvršavat će pojedine rashode na temelju zaključenih ugovora, računa i druge potrebne dokumentacije, odluka, zaključaka te rješenja općinskog načelnika kojim se utvrđuje korisnik sredstava, namjena i iznos sredstava (subvencije, donacije, pomoći i sl.).

**Članak 7.**

Rukovoditelj proračunskog korisnika odgovoran je za zakonito, učinkovito i ekonomično raspolaganje sredstvima Proračuna raspoređenim za tog korisnika.

Općinski načelnik ima pravo nadzora nad financijskim, materijalnim i računovodstvenim poslovanjem korisnika, te nad zakonitom i svrsishodnom uporabom proračunskih sredstava.

Korisnik je obvezan dati sve potrebne podatke, isprave i izvješća koja se od njih u svrhu nadzora iz stavka 2. ovog članka zatraže.

Ako se u tijeku kontrole iz stavka 3. ovog članka o izvršavanju Proračuna utvrdi da su sredstva Proračuna nepravilno korištena, korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena.

Odluku o umanjenju i obustavi doznake sredstava donijet će općinski načelnik.

**Članak 8.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Naredbodavatelj za sve isplate na teret proračunskih sredstava je općinski načelnik.

**Članak 9.**

Sredstva za plaće, naknade i druga materijalna prava zaposlenih isplaćivat će se u skladu s donesenim aktima u okviru proračunskih mogućnosti i u skladu s propisima.

**Članak 10.**

U okviru sredstava utvrđenih u Proračunu dopuštena je preraspodjela utvrđenih sredstava između pojedinih stavaka rashoda i izdataka unutar izvora financiranja opći prihodi i primici i unutar izvora financiranja namjenski primici, najviše do pet posto sredstava utvrđenih na razini skupine ekonomske klasifikacije koja se umanjuje.

Iznimno od stavka 1. ovoga članka, moguća je preraspodjela:

- unutar izvora financiranja opći prihodi i primici najviše do 15 posto na razini skupine ekonomske klasifikacije sredstava utvrđenih na stavci rashoda koja se umanjuje ako se time osigurava povećanje sredstava učešća Općine planiranih u Proračunu za financiranje projekata koji se sufinanciraju iz sredstava Europske unije,

- sredstava učešća Općine planiranih u Proračunu za financiranje projekata koji se sufinanciraju iz sredstava Europske unije iz izvora financiranja opći prihodi i primici te sredstava za financiranje projekata koja se refundiraju iz pomoći Europske unije bez ograničenja unutar istog razdjela, odnosno najviše do 15 posto između projekata različitih razdjela,

- sredstava iz izvora financiranja opći prihodi i primici na izvor financiranja namjenski prihodi i primici najviše do 15 posto na razini skupine ekonomske klasifikacije,

- sredstava za otplatu glavnice i kamata duga Općine te negativne tečajne razlike i razlike zbog primjene valutne klauzule, ako za to postoji mogućnost i sukladno potrebi, bez ograničenja.

Sredstva iz stavka 2. podstavaka 1. i 2. ovog članka mogu se preraspodjelom osigurati za naknadno utvrđene aktivnosti i/ili projekte i/ili stavke.

Sredstva u Proračunu mogu se preraspodjeljivati samo u planu za tekuću godinu.

Sredstva u Proračunu ne mogu se preraspodijeliti između Računa prihoda i rashoda i Računa financiranja.

O izvršenim preraspodjelama načelnik izvještava Općinsko vijeće u polugodišnjem i godišnjem izvještaju o izvršenju Proračuna.

**Članak 11.**

Pogrešno ili više uplaćeni prihodi u Proračun, na temelju dokumentiranog zahtjeva vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna, uz uvjet da su planirani.

**Članak 12.**

Plaćanje predujma moguće je samo iznimno i na temelju prethodne suglasnosti općinskog načelnika.

Iznimno, proračunski korisnik može plaćati predujmom bez suglasnosti iz stavka 1. ovog članka do iznosa od 5.000,00 kuna/663,61 EUR.

**Članak 13.**

Sklapanje ugovora o javnoj nabavi, javnim radovima i uslugama obavlja se u skladu s propisima o javnoj nabavi i ostalim propisima.

**Članak 14.**

Rashodi i izdaci Proračuna koji se financiraju iz namjenskih prihoda i primitaka, izvršavaju se do iznosa naplaćenih prihoda i primitaka za te namjene.

Uplaćeni, a manje planirani ili neplanirani namjenski vlastiti prihodi mogu se izvršavati po aktivnostima i/ili projektima za koje su namijenjeni, do visine naplaćenih sredstava.

Namjenski prihodi i primici koji se ne iskoriste u tekućoj godini, prenose se u sljedeću proračunsku godinu.

**Članak 15.**

Sredstva proračunske zalihe koriste se za hitne, nepredviđene i druge namjene utvrđene člankom 65. Zakona o proračunu.

Sredstva proračunske zalihe iznose 5.000,00 kuna/663,61 EUR.

**Članak 16.**

Sredstva proračunske zalihe raspoređuje općinski načelnik.

Općinski načelnik dužan je tromjesečno izvijestiti Općinsko vijeće o korištenju proračunske zalihe iz članka 16. ove Odluke odnosno, sukladno korištenju na prvoj sljedećoj sjednici Općinskog vijeća.

**Članak 17.**

Namjenski prihodi Proračuna su doprinosi, prihodi za posebne namjene, pomoći, donacije, prihodi od prodaje ili zamjene nefinancijske imovine u vlasništvu proračunskog korisnika, a koja nije stečena iz općih prihoda i primitaka, naknade s naslova osiguranja ako premija nije plaćena iz općih prihoda i primitaka. Namjenski primici su primici od zaduživanja i prodaje dionica i udjela.

Prihodi i primici iz stavka 1. ovog članka uplaćuju se u Proračun, osim namjenskih prihoda što ih ostvare proračunski korisnici.

Namjenski prihodi i primici koji nisu iskorišteni u prethodnoj godini prenose se u proračun za tekuću proračunsku godinu.

Ako su namjenski prihodi i primici uplaćeni u nižem iznosu nego što je planirano u Proračunu, mogu se preuzeti i plaćati obveze samo u visini stvarno uplaćenih, odnosno prenesenih sredstava.

**Članak 18.**

Vlastiti prihodi mogu se izvršavati iznad planiranih iznosa, a do visine uplaćenih odnosno prenesenih sredstava.

Naplaćeni i preneseni, a neplanirani vlastiti prihodi, mogu se koristiti prema naknadno utvrđenim aktivnostima i/ili projektima i/ili stavkama u Proračunu uz prethodnu suglasnost.

Vlastiti prihodi koji nisu iskorišteni u prethodnoj godini prenose se u financijski plan za tekuću proračunsku godinu.

Korisnici mogu preuzimati obveze i plaćati ih po stavkama rashoda za financiranje kojih su planirani prihodi od vlastite djelatnosti isključivo do iznosa naplaćenih prihoda od vlastite djelatnosti.

Prihodi od vlastite djelatnosti korisnika planiraju se u financijskom planu i iskazuju se u konsolidiranim financijskim izvještajima proračuna polugodišnje i godišnje.

**Članak 19.**

Imovinu Općine čini sva financijska i nefinancijska imovina u općinskom vlasništvu, a upravljanje imovinom u vlasništvu Općine obavlja se u skladu s odredbama zakona.

Stanje financijske i nefinancijske imovine i obveza utvrđuje se godišnjim popisom.

**Članak 20.**

Raspoloživim novčanim sredstvima na računu Proračuna upravlja općinski načelnik.

Slobodna novčana sredstva Proračuna mogu se oročavati kod poslovnih banaka poštujući načela sigurnosti i likvidnosti.

**Članak 21.**

Općina se može zaduživati za kapitalna ulaganja i za refinanciranje ostatka duga po osnovi kredita, u skladu sa Zakonom o proračunu i ostalim propisima.

Općina se može kratkoročno zadužiti za premošćivanje jaza nastalog zbog različite dinamike priljeva sredstava i dospijeća obveza.

Odluku o zaduživanju Općine i davanju jamstva donosi Općinsko vijeće, po postupku propisanom Zakonom o proračunu.

**Članak 22.**

Godišnji i polugodišnji izvještaj o izvršenju Proračuna općinski načelnik dostavlja Općinskom vijeću u rokovima propisanim Zakonom o proračunu i drugim propisima.

ZAVRŠNA ODREDBA

**Članak 23.**

Ova Odluka objavit će se u „Službenom glasniku Koprivničko-križevačke županije“, a stupa na snagu 1. siječnja 2023. godine.

**OPĆINSKO VIJEĆE OPĆINE KLOŠTAR PODRAVSKI**

**KLASA:400-02/22-01/04**

**URBROJ: 2137-16-01/01-22-01**

**Kloštar Podravski, 07. prosinca 2022.**

**PREDSJEDNICA:**

**Marija Šimunko**